《丙午十二月初七日下狱次日得旨发军前效力赎罪感恩述事次东坡狱中寄子由韵寄从弟佩苍实夫 其一》
清代·谢济世

严霜初陨陡回春，留得冲锋冒镝身。纶綍乍传浑似梦，亲朋相庆更为人。

敢愁弓剑趋戎幕，已免锒铛礼狱神。早晚扶归君莫恸，媻姗勃窣亦前因。

作者简介：（1689—1756）广西全州人，字石霖，号梅庄。康熙五十一年进士。授检讨。雍正四年，任御史，劾田文镜贪虐，忤世宗，遭遣戍。七年，又以注释《大学》不宗程朱，论死，宽免。乾隆时得召还，授湖南粮道，复坐事解任。旋改授驿盐道。有《梅庄遗集》等。